Rugi RM4 bilion enam tahun lagi
Cyberjaya: Dalam tempoh enam tahun akan datang, Malaysia bakal kerugian RM4.05 bilion apabila jumlah kehilangan air negara dijangka mencecah 9,037 juta liter sehari (JLH) akibat isu air tidak berhasil (NRW).Pengarah Unit Komunikasi Korporat dan Hal Ehwal Pengguna, Suruhanjaya Perkhidmatan Air Negara (SPAN), Mohd Fazil Ismail berkata, NRW adalah air yang dirawat dan dibekalkan ke dalam sistem agihan, namun 'hilang' atau tidak mendatangkan hasil kepada syarikat operator air.Katanya, jumlah kerugian negara akan bertambah daripada RM2.32 bilion pada 2023 kepada RM4.05 bilion pada 2030 sekiranya tiada tindakan proaktif diambil bagi mengekang isu NRW."Jika NRW tidak diuruskan dengan baik, ia akan menyebabkan kadar NRW terus meningkat sekali gus mendatangkan pembaziran dan kerugian kepada negara."Unjuran SPAN menunjukkan jumlah kehilangan air boleh meningkat kepada 9,037 JLH dengan anggaran kerugian RM4.05 bilion pada 2030 jika tiada tindakan diambil untuk mengurangkan NRW ini," katanya kepada Harian Metro.Mengulas lanjut, Mohd Fazil berkata, keadaan itu memberikan pelbagai implikasi lain termasuk bekalan air tidak mampan dan menjejaskan keupayaan pembekalan air kepada pengguna, industri mahupun operator air seluruh negara."Implikasi daripada isu NRW yang tidak terkawal ini akan menyebabkan pengguna tidak mendapat bekalan mencukupi, gangguan perkhidmatan akibat tekanan air rendah dan kerja pembaikan paip pecah dan bocor yang kerap berlaku kepada paip berusia (lama), selain masalah kualiti air kerana kebocoran paip terlalu lama dan terdedah kepada pencemaran. "Malah, operator air juga akan terjejas dari segi kerugian dalam kutipan hasil disebabkan air yang tidak dibilkan, peningkatan kos pengoperasian air terawat kerana terpaksa merawat air melebihi permintaan sebenar pengguna."Selain itu, mereka berdepan peningkatan kos perbelanjaan modal (Capex) untuk pembinaan loji rawatan air baharu kerana naik taraf loji sedia ada diperlukan bagi memenuhi peningkatan permintaan bekalan air serta mengurangkan rizab margin," katanya.Menurutnya, isu berkenaan akan meningkatkan penggunaan sumber air baharu dan menyumbang kepada kesan perubahan iklim kerana NRW akan meningkatkan pelepasan gas rumah kaca (GHG).Katanya, selain Program Pengurangan NRW Kebangsaan (2021-2025), SPAN juga memainkan peranan bagi meningkatkan pengurusan NRW."SPAN melaksanakan penetapan NRW dalam Petunjuk Prestasi Utama (KPI) Pelan Perniagaan operator, menetapkan garis panduan berkaitan NRW sebagai rujukan, pengauditan operasi NRW operator air serta penguatkuasaan ke atas kes kecurian air dengan kerjasama operator air."SPAN juga bertindak mengawal kualiti bahan dan produk setiap kelengkapan, peranti, bahan, sistem dan kemudahan mematuhi standard diiktiraf, berkualiti dan berdaftar dengan SPAN bagi mengurangkan kebarangkalian berlakunya paip bocor atau pecah."Bagi tujuan pengukuhan modal insan dan kompetensi tenaga kerja, SPAN juga menjalinkan kerjasama dengan Lembaga Pembangunan Industri Pembinaan Malaysia (CIDB) dan Jabatan Pembangunan Kemahiran (JPK) membabitkan pembangunan Standard Kemahiran Pekerjaan Kebangsaan (NOSS) dan modul latihan NRW bagi melahirkan tenaga kerja mahir dan kompeten dalam pengurusan NRW," katanya.Paip, bocor, pecah antara penyumbang besar NRWPaip uzur jejas kualiti air buat pengguna69 premis buat sambungan haram